**LEES: MARKUS 1:6-15**

**Versoekings, bedreigings en ... troos!**

**1. Jesus word gedoop**

Jesus Christus word deur Johannes die Doper gedoop. Hy, die Seun van God – wáre God – kom as een van al die ander mense om daar in die Jordaanrivier gedoop te word. Sien Hom vir ‘n oomblik in jou geestesoog daar in die ry staan tussen die mense. Uiterlik is daar niks wat Hom onderskei van enige ander mens nie. Die betekenis hiervan is dat Jesus Christus Homself doelbewus kom identifiseer met ons mense se lot. Met sy doop kom verbind hy hom as’t ware amptelik aan ons mense; Hy kom deel in wat dit beteken om ‘n mens te wees.

So wat beteken dit om ‘n mens te wees? Wat is die werklikheid van jou en my lewe as mense? Wat ervaar ons as mense?

**2. Jesus word versoek**

Opvallend is dat die eerste wat met Jesus gebeur nadat Hy amptelik, bewustelik ons menswees op Hom geneem het, is dat Hy versoek word! Vers 12: “Net daarna het die Gees Hom weggevat die woestyn in, waar hy veertig dae lank gebly het en deur die Satan versoek is.” Jesus, die mens, word versoek. In van die ander evangelies word die versoekings van die Satan meer beskryf: Die versoeking om sy honger te stil deur die klippe in brood te verander. Maar as hy dit sou doen dan draai sy lewe om homself, en gaan dit nie meer oor God nie. Die versoeking om van die tempel se dak af te spring, want die engele sal Hom mos vang. Maar as hy dit sou doen dan sou Hy God se arm probeer draai; God se hulp probeer afdwing in sy situasie. En dan die versoeking om alle aardse mag te kry as Hy maar net die duiwel aanbid. Maar dan leef Hy net vir die hier en die nou, dan leef Hy asof God en die ewige lewe in Hom nie daar is nie.

Om mens te wees is om versoek te word. Dit beteken dat jy en ek in elke omstandigheid heeltyd besig is om keuses te maak. Ons word geroep om ons lewe aan God toe te wy – Hy die Een uit wie lewe en goedheid en waarheid uitborrel in elke situasie. Hy roep ons om Hom te onderskei en saam met Hom te lewe. Maar dan is daar ook ander stemme in elke situasie. Daar is die stem van my ou self hier binnekant wat wil hê alles moet maar net om my draai. Daar is die stem van die duiwel wat in my oor fluister dat God eintlik my vyand is – die lewe gaan nie oor God se goedheid nie, dis eintlik maar ‘n oorlog van almal teen almal. En dan is daar die stem van ‘n wêreld wat hard probeer om vir God agter te laat. “Ag, ons het nie ‘n God nodig in ons wêreld nie.” En al hierdie stemme pluk aan ons hartsnare en probeer ons wegtrek van die fluisterstem van God se Gees en van God se liefde af.

As jy met die ore van jou hart luister, wat is die stemme wat jy hier binne hoor? Wat is die versoekings wat daar tans in jou lewe is? Partykeer staan een of twee voorop, ander kere weer ander. Elke mens ervaar die versoekings ook op hulle eie maniere. Wat is die dinge in jou lewe nou wat jou probeer wegtrek van God af?

**3. Johannes word gevange geneem**

Die volgende ding wat ons vanoggend hoor wat gebeur in die tyd nadat Jesus gedoop is – nadat Hy ons menswees bewustelik op Hom geneem het, is dat Johannes die Doper in die tronk opgesluit word. Die een wat saam met Jesus werk, wat na Hom toe wys, wat ook die mense oproep om hulle te bekeer, hy word gevange geneem. Hy ly met ander woorde onder magsmisbruik in die wêreld. Johannes word opgevang in die magtiges se speletjies. En dis iets van ‘n aanduiding van wat later vir Jesus voorlê: hy ly juis onder die magspeletjies van ander, hy ly onder die onreg, hy ly onder die gebrokenheid van hierdie wêreld. Tot in die dood toe.

En dit is ook wat dit beteken om mens te wees, is dit nie broers en susters? Daar is swaarkry in ‘n mens se uiterlike omstandighede. Daar is goed buite jou beheer waarin jy opgeneem word. Hartseer wat jou te beurt val waarvoor jy nie gevra het nie. Ander kere kom die swaarkry maar al te direk as gevolg van jou eie foute of sonde. Maar die punt is, jy ly daaronder. Soos Jesus, die mens. Hy, wat geen skuld of bydrae gehad het tot die gebrokenheid nie, hy kom ly daaronder tot die uiterste van die dood.

Wat is die swaarkry wat daar nou in hierdie tyd in jou lewe is? Wat is die dinge waaronder jy ly, waarin jy opgevang is, dalk sonder dat jy enige sê daarin gehad het? Soos Jesus wat moet lewe en werk terwyl die koning maar vir Johannes in die tronk stop en maak wat hy wil. Om mens te wees is ook om swaar te kry en bedreig te word...

**4. Jy is my geliefde Seun**

So versoekings, bedreigings, swaarkry. Is dit al waaroor menswees gaan? Is dit al waarin Jesus Christus kom deel het? Dit is ‘n groot werklikheid, ja, maar hoor vanoggend saam met my die Goeie Nuus dat dit nie al is nie. Daar is ‘n ander lyn in hierdie vertelling wat ons ook moet hoor. En ons hoor dit al sommer reg aan die begin: “Net toe Jesus uit die water kom, het Hy die hemel sien oopskeur en die Gees soos ‘n duif na Hom toe sien neerdaal. Daar was ook ‘n stem uit die hemel: ‘Jy is my geliefde Seun. Oor jou verheug ek my.’”

Die hemel skeur oop en die Gees van God is soos ‘n duif by Jesus, en God se stem bemoedig Hom: Jy is my seun! Ek is bly oor jou! Dit is wat Jesus Christus hoor en beleef toe Hy ons menswees bewustelik op hom kom neem: Ek het ‘n pa wat vir my sorg; ‘n hemelse Vader wat bly is oor my.

Kan jy en ek dit hoor as mens, broer en suster? Kan jy in jou omstandighede – elke oomblik wat jy beleef, elke plek waar jy kom – kan jy ervaar hoe dat die hemel daar oopgeskeur is, dat die Gees van God daar en dan by jou is, dat God in daardie situasie jou sy geliefde kind noem. Jy kán dit ervaar omdat Jesus Christus die pad daarvoor oopgemaak het met sy lewe en dood en opstanding. Omdat Hy – dié Seun – een van ons kom wees het. En hoor net verder in dieselfde lyn dat die engele vir Jesus kom versorg het daar in die woestyn nadat hy versoek is. Die engele, die boodskappers van God; hulle wat God se wil doen. So dis God wat vir Jesus sorg daar in die woestyn. Hy doen dit ook vir jou en vir my, vir ons sy mense in hierdie tyd en in hierdie omstandighede waarin ons nou is.

Die oproep aan ons kom vanoggend in die laaste verse van hierdie Skrifgedeelte: “Jesus het die evangelie (die goeie nuus) van God verkondig. Hy het gesê: ‘die tyd het aangebreek, en die koninkryk van God het naby gekom. Bekeer julle en glo die evangelie.” Dis Jesus se woorde vir ons. Hier waar Hy een van ons is en weet wat dit beteken om mens te wees. Ons moet ons bly bekeer. Elke keer weer. Want om jou te bekeer beteken om dieper te kyk, dieper te leef. Elke keer weer weg te draai van die versoekings af, nie te bly vaskyk teen die bedreigings nie en die oopgeskeurde hemel in jou omstandighede raak te sien. Elke keer weer te draai na die stem van God en na die Gees wat dáár is soos ‘n duif.

Kan jy en ek dit doen? Kan ons gemeente dit doen? Kan ons in die Naam van Jesus ons wêreld en hierdie samelewing wat Suid Afrika is oproep om te bekeer, en só te herleef?

AMEN